# Варна отново ще е част от Националния „Поход за Семейството“ – тази година на 15 юни

**Събитието, което ще се проведе в града под надслов „Празник за Семейството“, се очаква да бъде посетено най-малко от стотици варненци, които за пореден път ще могат да изразят ясно своята позиция в подкрепа на брака, семейството и децата на България.**

Началото на празника ще бъде дадено в 16.00 часа на сцена "Раковина" в Морската градина, като в програмата са включени редица дейности за малки и големи. Първата част на събитието ще бъде насочена най-вече към възрастните и тийнейджърите. В нея ще участват млади и талантливи поп, джаз, народни и класически изпълнители, които са познати и много обичани от гражданите на Варна. Но след това ще има много забавления и емоции също и за малките и най-малките малчугани – с игри, танци, музика и много изненади.

„Искрено вярваме, че Морската ни столица ще отрази подобаващо тази стойностна инициатива и ще привлече дори гости от други градове в областта“, заявява Димитрина Иванова, координатор за Варна на „Поход за Семейството“, която е и председател на Управителния съвет на Сдружение „Нов живот“, което организира събитието за града.

„Ние сме за утвърждаване на брака като доброволен съюз само между един мъж и една жена, за подкрепа на християнските и общочовешки семейни ценности и добродетели, и за защита на правата на родителите и децата в тяхна взаимна полза, без да ги противопоставяме. Всеки, който споделя тези разбирания за брака, семейството и децата е добре дошъл да се присъедини към нас!“, допълва тя и информира, че към днешна дата подготовката на вълнуващото събитие е почти към края си и организаторите очакват с нетърпение да са заедно с приятели и съмишленици от Варна и региона в уречения ден.

По време на празника ще бъде прочетено кратко слово, в което да се представи основната причина и смисъла да се организира такова събитие в най-големите градове на страната всяка година, а също и защо всички българи могат и трябва да бъдат част от него и други такива дейности през годината.

След приключване на програмата на „Празник за Семейството“, всички варненци и гости от други населени места в региона, ще тръгнат на шествие до площад "Независимост", където празникът ще приключи с народни хора и танци.

Организаторът и доброволците, участващи в подготовката на Националният „Поход за Семейството“ за Варна, призовават всички свои съграждани и съмишленици от близките до Морската столица населени места да отделят време в съботния ден, на 15 юни, и да се присъединят на сцена "Раковина", в Морската градина, от 16.00 часа.